Erdo‘g‘on: Turkiyada COVID-19 cheklovlari iyun oyiga kelib yumshatiladi

Turkiya hukumati koronavirus tufayli mamlakatda o‘rnatilgan cheklovlarni bosqichma-bosqich bekor qilishni rejalashtirmoqda. Bu haqda mamlakat prezidenti Rajab Toyyib Erdo‘g‘on aytib o‘tdi, deb yozadi “RBK”.

“Va’da qilinganidek, 17-maydan biz normal hayotga qaytish jarayonini boshlaymiz. Bizning maqsadimiz — may oyining oxirigacha nisbatan ehtiyotkorlik bilan harakatda davom etish”, — dedi Erdo‘g‘on.
Uning qo‘shimcha qilishicha, iyun oyiga kelib Turkiya o‘z fuqarolarining hayotini yanada yengillashtirish uchun cheklov choralarini “sezilarli darajada yumshatmoqchi”.
Aprel oyi o‘rtalarida Turkiya hukumati COVID-19’ga chalinish holatining ortishi munosabati bilan cheklov choralarini kuchaytirdi. Mamlakatda komendantlik soati davomiyligi soat 19:00 dan 05:00 gacha uzaytirildi, restoran va kafelarga faqat yetkazib berish va olib ketish rejimida ishlashga ruxsat berildi, sport zallari yopildi, yopiq binolarda tadbir o‘tkazish taqiqlandi.
May oyida Turkiyada yangi chora-tadbirlar kuchga kirdi, unga ko‘ra, do‘konlarda faqat asosiy oziq-ovqat va gigiyena mahsulotlarini sotishga ruxsat berildi. Shu tarzda ilgari spirtli ichimliklar savdosiga qo‘yilgan taqiq endilikda elektronika, o‘yinchoqlar, ofis buyumlari, kiyim-kechak, avtoulov aksessuarlari, dasturxon va tomorqa buyumlari uchun ham amal qila boshladi.
Jahon sog‘liqni saqlash tashkiloti (JSST) ma’lumotlariga ko‘ra, pandemiya boshidan beri Turkiyada 5 million kishida koronavirus qayd etilgan, 43,8 ming kishi kasallikdan vafot etgan. Mamlakat Sog‘liqni saqlash vazirligining xabar berishicha, 13-may kuni 11,5 ming kishiga COVID-19 tashxisi qo‘yilgan, 238 kishi vafot etgan.